
Kritikus elemek kinyerhetőségének kísérleti vizsgálata NyÁK lapokból, kémiai szolubilizálással, különböző oldószerek alkalmazásával

A fejlett és fejlődő országokban régóta közismertek az energiahordozók, nemesfémek és a gyakran használt fémek (réz, alumínium, vas stb.) termelésének problémái. Népszerűek a hulladékból, másodnyersanyagként való előállításuk alternatívái, melyek mind gazdasági, mind környezeti szempontból előnyösek. Van azonban egy anyagcsoport, amely ugyan még kívül esik a köztudat határán, mégis fontos eleme a társadalmunk számára, és nélkülözhetetlen a high-tech iparnak.
Ez az Európai Unió által kritikusként megjelölt 14 nyersanyag. Kritikus, mert a modern technológiai eszközök létfontosságú elemei, ugyanakkor a termelésük, beszerzésük jelentős akadályokba ütközik. Kívánatos tehát a saját termelés lehetőségeinek feltárása.
Ennek érdekében hazánkban is komoly erőfeszítések történtek mind primer, mind szekunder forrásból való kinyerése terén. A Miskolci Egyetem CriricEl projektje azt a célt szolgálja, hogy felzárkóztassa az országot a kritikus nyersanyagok utánpótlása vonatkozásában, és hogy érdemi eredményeket érjen el a lelőhelyek feltárásában, a másod nyersanyagként való visszanyerésben.
Dolgozatomban e projekt keretein belül vizsgáltam néhány kritikus elem, nevezetesen a gallium, a magnézium, a palládium, a platina, az antimon és a tantál visszanyerésének lehetőségét kémiai szolubilizálással NyÁK lapokból. A vizsgálatot több oldószerrel, különböző hőmérsékleten, tokozott és tok nélküli mintával is elvégeztem, támaszkodva az ide kapcsolódó nemzetközi kutatások eddig elért eredményeire, a hazai irodalom más fémekre irányuló vizsgálataira, és más, eddigi kutatásaimban szerzett tapasztalataimra. A vizsgálat folyamán és végén vett mintákat kémiai analitikai elemzésre küldtük, az onnan visszaérkező koncentráció és a belőlük számolt kihozatali eredmények elemzését elvégeztük. Ezekből jól látszik, hogy mely hőmérsékleten, melyik oldószert melyik célelemre érdemes alkalmazni, illetve, hogy az adott elem tekintetében szükséges-e eltávolítani a NyÁK lapról a tokot.



